เกิดวาตภัย 22 จังหวัด เร่งสำรวจความเสียหาย ให้การช่วยเหลือผู้ประสบภัย
กรมป้องกันและบรรเทาสาธารณภัย รายงานสถานการณ์จากความกดอากาศสูง หรือมวลอากาศเย็นกำลังปานกลางจากประเทศจีน ได้แผ่ลงมาปกคลุมภาคตะวันออกเฉียงเหนือและทะเลจีนใต้ ประกอบกับประเทศไทยตอนบน มีอากาศร้อนทำให้บริเวณดังกล่าวมีพายุฤดูร้อนเกิดขึ้น โดยเริ่มบริเวณภาคตะวันออกเฉียงเหนือก่อน ส่วนภาคเหนือ ภาคกลาง และภาคตะวันออกในลำดับต่อไป ทำให้เกิดพายุฝนฟ้าคะนอง ลมกระโชกแรงและลูกเห็บตกบางแห่งห้วงวันที่ 27 มีนาคมถึงปัจจุบัน (31 มี.ค. 65 ) มีสถานการณ์ในพื้นที่ 22 จังหวัด ได้แก่ เชียงราย น่าน พิษณุโลก พะเยา กำแพงเพชร ลำปาง สุโขทัย มุกดาหาร ร้อยเอ็ด ชัยภูมิ นครราชสีมา ยโสธร บุรีรัมย์ สุรินทร์ ศรีสะเกษ นครพนม หนองบัวลำภู อำนาจเจริญ ชัยนาท อุทัยธานี กาญจนบุรี และสุราษฎร์ธานี รวม 53 อำเภอ 135 ตำบล 492 หมู่บ้าน บ้านเรือนเสียหาย 1,720 หลัง ไม่มีผู้บาดเจ็บและเสียชีวิต เบื้องต้นได้ประสานจังหวัดและหน่วยงานที่เกี่ยวข้องในพื้นที่ สำรวจความเสียหายและให้การช่วยเหลือผู้ประสบภัยแล้ว สามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง